KIRJALLINEN KYSYMYS E-2395/00 esittäjä(t): Marie Isler Béguin (Verts/ALE) komissiolle. Lo Poyon (Murcia, Espanja) kosteikkojen suojeleminen.



Virallinen lehti nro 113 E , 18/04/2001 s. 0087 - 0088



KIRJALLINEN KYSYMYS E-2395/00 esittäjä(t): Marie Isler Béguin (Verts/ALE) komissiolle (18. heinäkuuta 2000) Aihe: Lo Poyon (Murcia, Espanja) kosteikkojen suojeleminen Vastauksessaan 8. maaliskuuta 2000 jätettyyn kysymykseen E-0139/00(1) Lo Poyon kosteikkojen suojelemisesta ja hallinnoinnista komissio ilmoittaa ottaneensa yhteyttä Espanjan viranomaisiin, koska nämä eivät ole täyttäneet Murcian kosteikkojen suojeluhankkeen LIFE (B4-3200/93/775) rahoituksen myöntämisen yhteydessä antamiaan sitoumuksia. Komissiolta pyydetään nyt vastausta seuraaviin kysymyksiin: - Mitkä olivat ne puutteet tai laiminlyönnit menettelyissä, joiden vuoksi suunnitelmassa rakentaa taajama kyseisen kosteikkoalueen läheisyyteen ei otettu huomioon, että alue on direktiivin 79/409/ETY(2) ja Ramsar-yleissopimuksen mukaan erityisen merkittävä ja että edellä mainitun direktiivin nojalla sitä olisi pitänyt kohdella erityissuojelualueena? - Voiko komissio kertoa, ovatko kyseiset rakennushankkeet saaneet yhteisön rahoitusta rakennerahastoista? - Millaisiin toimiin komission olisi ryhdyttävä seuraamusten asettamiseksi LIFE-määrärahojen edunsaajalle, koska tämä ei ole täyttänyt antamiaan sitoumuksia suojella aluetta? Aikooko komissio asettaa edunsaajalle myös oikeudellisia seuraamuksia? - Aikooko komissio teettää selvityksen siitä, miksi Murcian aluehallinnon viranomaiset eivät ole vastanneet komission sille toistuvasti esittämiin tiedonsaantipyyntöihin? - Koska Murcian aluehallinnon viranomaiset ovat rikkoneet lainsäädäntöä ja velvoitettaan vastata tiedusteluihin, onko heiltä vaadittu alueen suojelemiseksi saatujen LIFE-määrärahojen palauttamista? - Mihin mennessä komissio aikoo päättää asiasta? - Mihin muihin toimiin komissio aikoo ryhtyä Murcian aluehallinnon viranomaisten suhteen ja alueen suojelemiseksi? - Onko komissio tietoinen, että LIFE-hankkeeseen myös sisältyvällä Saladres de Guadalentin kosteikkoalueella on aloitettu viljelyhankkeita, mikä on aiheuttanut elinympäristöistä annetussa direktiivissä 92/43/ETY(3) ensisijaisesti suojeltavaksi määritellyn luonnonvaraisen kasviston tuhoutumisen? Mihin toimiin komissio aikoo ryhtyä, jotta alue palautetaan entiselleen ja vahingot korvataan, ottaen huomioon, että Espanjan viranomaiset ovat ehdottaneet kyseistä aluetta yhteisön tärkeäksi pitämäksi alueeksi? (1) EYVL C 303 E, 24.10.2000, s. 147. (2) EYVL L 103, 25.4.1979, s. 1. (3) EYVL L 206, 22.7.1992, s. 7. Margot Wallströmin komission puolesta antama vastaus (3. lokakuuta 2000) Murcian alue saa tukea LIFE-Nature -hankkeesta, mutta alueen hallintoviranomaiset eivät ole vastanneet lisätietojen saamiseksi lähetettyihin tiedusteluihin. Niinpä komissio harkitseekin vaativansa mainitulle alueelle sekä parlamentin jäsenen niin ikään mainitsemalle Saladares de Guadalentinin alueelle tarkoitettujen LIFE-Nature -määrärahojen palauttamista. Luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY mukaisesti komissio on päättänyt käynnistää yhteisön tuomioistuimessa oikeustoimet Espanjaa vastaan direktiivin puutteellisesta täytäntöönpanosta Murcian alueella. Sitä vastoin ei ole komission asia selvittää, miksi aluehallinnon viranomaiset ovat jättäneet vastaamatta tiedusteluihin, onko tietyllä alueella käytetyissä menettelytavoissa ollut puutteita, tai miten vahingot korvataan. Parlamentin jäsentä kehotetaan kääntymään niiden kansallisten viranomaisten puoleen, jotka ovat vastuussa luontoa koskevien direktiivien täytäntöön panemisesta kyseisen jäsenvaltion alueella. Komissio on kysynyt hankkeiden valinnasta ja yhteisön varojen hallinnoinnista vastaavilta Espanjan viranomaisilta, onko parlamentin jäsenen mainitsemaa hanketta yhteisrahoitettu rakennerahastoista.